Lene Espersen (KF), 2002-01-31:
Beslutningsforslaget angår for det første en pligt for internetudbydere til at registrere og opbevare logfiler i indtil 6 måneder med henblik på at forbedre efterforskningsmulighederne i sager om børnepornografi.
Netop børnepornografikriminalitet begås i vid udstrækning på internettet.
Vi hører med jævne mellemrum om disse ubehagelige sager, hvor de kriminelle sidder hjemme i deres stuer og henter store mængder billeder fra internettet.
Det er kun et par uger siden, at der i forbindelse med en politiaktion blev anholdt en række personer her i landet, der havde downloadet børnepornografi fra nettet.
I mange sager vil det være helt afgørende for politiets opklaringsmuligheder, at de elektroniske spor, som de kriminelle har efterladt sig på internettet, ikke ender blindt.
Herved adskiller børnepornokriminalitet sig i øvrigt ikke fra anden kriminalitet, der begås på eller ved hjælp af internettet.
Regeringen deler derfor til fulde den tankegang, der kommer til udtryk i beslutningsforslaget, om en logningsforpligtelse for internetudbydere.
Regeringen er endda allerede gået et skridt videre.
I regeringens antiterrorpakke, som blev fremsat i Folketinget den 13. december 2001, og som vi jo har førstebehandlet i dag, er der således forslag om, at bl.a. internetudbydere skal logge oplysninger om teletrafik i 1 år til brug for efterforskning og retsforfølgning af strafbare forhold.
Logningspligten er formuleret, så den gælder generelt,
og oplysningerne skal således ikke kun anvendes i sager om børnepornografi.
Også i andre alvorlige sager skal oplysningerne kunne anvendes, når retsplejeloven giver mulighed for det.
Regeringens lovforslag lægger dermed op til en længere opbevaringsperiode end den, der er valgt i beslutningsforslaget.
Det er den indstilling, som forslagsstillerne selv nævner i bemærkningerne til beslutningsforslaget. Efter Brydensholtudvalgets opfattelse taler efterforskningsmæssige hensyn for en opbevaringsperiode på ikke under 1 år.
Udvalget vurderer dog, at for langt de fleste sagers vedkommende vil 6 måneder være tilstrækkeligt, og udvalget anbefaler derfor 6 måneders opbevaring. Justitsministeriet har fundet, at der bør lægges afgørende vægt på de efterforskningsmæssige hensyn, og vi har derfor fremsat forslag om en opbevaringsperiode på 1 år.
Regeringen er således helt enig med forslagsstillerne i, at der bør fastsættes et logningskrav, men den pligtmæssige opbevaringsperiode bør ikke begrænses til 6 måneder.
Den anden del af forslaget vedrører straf for besiddelse af børnepornografisk materiale.
Som forslagsstillerne ganske rigtigt fremhæver i beslutningsforslaget, er der i disse år sat internationalt fokus på at bekæmpe denne form for kriminalitet.
Det gælder både i EU, FN og Europarådet.
Regeringen er naturligvis meget opmærksom på de internationale forpligtelser, der påhviler Danmark i kraft af det internationale samarbejde.
Som det fremgår af det lovprogram, der blev offentliggjort tidligere på ugen, vil jeg således inden længe fremsætte et lovforslag, der vil gøre det muligt for Danmark at ratificere tillægsprotokollen til FN's Børnekonvention om salg af børneprostitution og børnepornografi.
Det kommende lovforslag vil herudover gennemføre de ændringer, der er nødvendige for, at Danmark kan deltage i vedtagelsen af det forslag til rammeafgørelse om bekæmpelse af seksuel udnyttelse af børn og børnepornografi, der forsat forhandles om i EU.
Lovforslaget vil derfor betyde en ændring af straffelovens bestemmelser om besiddelse af børnepornografisk materiale.
Vi er således enige i de grundlæggende tanker, også i denne del af beslutningsforslaget.
Og da vi som nævnt allerede er i fuld sving med de emner, som beslutningsforslaget vedrører, synes der ikke at være behov for et beslutningsforslag herom.